পাকাপাকিভাবে বন্ধ হয়ে গেল হাওড়া-ধানবাদ ডাবল ডেকার ট্রেন! 
পূর্ব রেলের নিয়ন্ত্রাণাধীন এই একমাত্র ডাবল ডেকার ট্রেনটি আজ, বুধবার থেকে আর যাতায়াত করবে না। মঙ্গলবার শেষবারের জন্য মাত্র ১৪ জন যাত্রী নিয়ে হাওড়া থেকে ট্রেনটি ধানবাদের উদ্দেশে রওনা হয়। দ্বিতীয় দফায় গত ২৩ অক্টোবর ট্রেনটি চালু করা হয়েছিল।
পূর্ব রেলের হাওড়া ডিভিশনের এক আধিকারিক জানিয়েছেন, পশ্চিমবঙ্গের প্রতিবেশী রাজ্য ঝাড়খণ্ড এবং বিহারে ছট পুজোতে আড়ম্বর বেশি হয়। সে সময় প্রতিবেশী দুই রাজ্যে অতিরিক্ত যাত্রী যাতায়াত করেন। ফলে ওই শাখার মেল-এক্সপ্রেস ট্রেনগুলিতে চাপ বেড়ে যায়। সে কারণেই নতুন করে ঝাড়খণ্ডের ধানবাদগামী ট্রেনটি চালুর সিদ্ধান্ত নেওয়া হয়েছিল। পাশাপাশি ঠিক হয়েছিল, প্রয়োজনীয় যাত্রী মিললে ট্রেনটি পাকাপাকিভাবে চালানো হবে। কিন্তু ট্রেনটির জন্য পর্যাপ্ত যাত্রী মেলেনি। তাই নতুন করে চালানো সম্ভব নয়।
দ্বিতীয় ইউপিএ সরকারের আমলে তৎকালীন রেলমন্ত্রী মমতা বন্দ্যোপাধ্যায়ের ঘোষিত প্রকল্প হিসাবে হাওড়া-ধানবাদ রুটে ডাবল ডেকার ট্রেনটি চালু হয়েছিল। কিন্তু হাওড়া থেকে ট্রেনটি ছাড়ার সময়সূচী এবং টিকিট মূল্য ‘আকর্ষণীয়’ না হওয়ায় যাত্রীরা তেমন পছন্দ করেননি এই ট্রেনটি। দেখা যায়, ডাবল ডেকার ট্রেনটির আগে-পরে অল্প সময়ের ব্যবধানে কয়েকটি মেল-এক্সপ্রেস ট্রেন রয়েছে। কম ভাড়ার সেই সব ট্রেনের বিকল্প হিসাবে যাত্রীরা এই ডাবল ডেকারকে বেছে নিচ্ছেন না। আবার এই ট্রেনটি চালাতে গিয়ে বেশ কয়েকটি ট্রেন চলাচলে অযথা বিলম্ব হচ্ছে। ওই পরিস্থিতিতে ট্রেনটি গত ২০১৫ সালের ২৫ জানুয়ারি মাসে বন্ধ হয়ে যায়।
হাওড়ার ডিভিশনাল কমার্শিয়াল ম্যানেজারের (ডিসিএম) দফতর সূত্রে জানা গিয়েছে, দ্বিতীয় দফায় ডাবল ডেকার ট্রেনটি চালুর পরে দেখা যায় দিনে গড়ে ৩০-৩৫ জনের বেশি যাত্রী হচ্ছে না। আগের ‘ত্রুটি’ সংশোধন করে এবার হাওড়ার পরিবর্তে ধানবাদ থেকে ট্রেনটি রওনা করানোর সিদ্ধান্ত নেওয়া হয়েছিল। কিন্তু তার পরেও যাত্রীদের পছন্দের তালিকায় ঠাঁই পায়নি ট্রেনটি। ফলে ‘চূড়ান্ত সিদ্ধান্ত’ নিতে বাধ্য হলেন
রেল কর্তৃপক্ষ।